KYK: Ramaphosa lyk heel gesond | Netwerk24
Deur Llewellyn Prince 29 Oktober 2020 13:01
Pres. Cyril Ramaphosa het Donderdagoggend in sy toespraak op die taxi-lekgotla gesond voorgekom en nie enige van die bekende Covid-19-simptome getoon nie.
Hy het sy openingsrede virtueel gelewer vanuit sy private woning waar hy tans in isolasie is.
Die presidensie het Woensdagoggend aangekondig dat Ramaphosa Dinsdagmiddag in kennis gestel is dat 'n gas by 'n geldinsamelingsdinee wat hy die afgelope Saterdag bygewoon het, positief vir die koronavirus getoets is.
Hy het die afgevaardigdes op die nasionale taxi-lekgotla verskoning gevra dat hy hulle nie in persoon kan toespreek nie.
"Ek het planne gemaak om tussen julle te wees omdat julle sulke belangrike en gewaardeerde rolspelers in die politiek van ons land is.
Pres. Cyril Ramaphosa het Donderdagoggend gesond voorgekom en nie enige van die bekende Covid-19-simptome getoon nie. Foto: Skermgreep
"Ek is egter verhinder om daarheen te kom nadat ek geadviseer is om myself te isoleer nadat ek in dieselfde vertrek was as iemand wat positief vir Covid-19 getoets is en daarna gehospitaliseer is."
Volgens Ramaphosa gaan hy verskeie van sy komende gereëlde afsprake nie persoonlik kan nakom nie. "Ek is jammer daaroor. Ek sou daarvan gehou het om persoonlik daar te wees."
Die taxi-lekgotla, wat deur Fikile Mbalula, minister van vervoer, en sy departement aangebied word, sal tot Saterdag duur. Die doel is om samesprekings tussen die regering en alle sleutelrolspelers in die taxibedryf te hou in 'n poging om die bedryf te formaliseer, te reguleer en 'n bemagtigingsmodel vir die sektor te ontwikkel en te implementeer.